দুর্গাপুজোর প্রাক্কালে দামোদরে মহালয়ার তর্পণ, প্রশাসনের বিশেষ নজরদারি

ওয়েব ডেস্ক: ঝাড়খন্ডে (Jharkhand) নিম্নচাপ ও ভারী বৃষ্টির প্রভাবে টানা তিন দিন ধরে ডিভিসি DVC (দামোদর ভেলুয়া কমিশন) জল ছাড়ছে। বৃহস্পতিবার জল ছাড়া হয়েছিল ৪১,০০০ কিউসেক হারে। শুক্রবার ডিভিসি জানিয়েছে, মাইথন ও পাঞ্চেত জলাধার থেকে জল বাড়ার ফলে জল ছাড়া শুরু হয়েছে। শুক্রবার সকাল থেকে ৪২,৫০০ কিউসেক হারে জল ছাড়া হয়েছে—মাইথন থেকে ১৭,০০০ কিউসেক ও পাঞ্চেত থেকে ২৫,৫০০ কিউসেক হারে।

এই পরিস্থিতিতে দক্ষিণবঙ্গের একাধিক জেলায় ডিভিসি’র জল ঢুকে জলমগ্ন হওয়ার আশঙ্কা রয়েছে। বিশেষত দামোদর নদীর নিম্ন উপকূলবর্তী এলাকায় উৎসবের মৌসুমে এই অতিরিক্ত জল সমস্যার সৃষ্টি করতে পারে।

আরও পড়ুন: শ্যামনগর ভাতৃ সংঘের দুর্গাপুজো, স্বপ্ন ময়ূরের থিমে জমকাবে শহর

রবিবার মহালয়া উপলক্ষে হাজার হাজার মানুষ দামোদরে পিতৃ তর্পণ করতে নামবেন। অতিরিক্ত জল ছাড়ার কারণে তটবর্তী এলাকার মানুষদের ডুবে যাওয়ার ঝুঁকি রয়েছে। অতীতেও মহালয়ার দিনে দামোদরে তর্পণ করতে গিয়ে মৃত্যুর ঘটনা ঘটেছে। সেই অভিজ্ঞতা থেকে রাজ্য প্রশাসন বিশেষ নিরাপত্তা ব্যবস্থা গ্রহণ করেছে।

বিপর্যয় মোকাবিলা বাহিনী, পুলিশ, সিসি ক্যামেরা ও ঘাটে ব্যারিকেডের ব্যবস্থা রাখা হয়েছে। বিপজ্জনক বা জল-টইটম্বুর ঘাটে প্রবেশ রোধের জন্য আগেই সতর্কবার্তা ও মাইকিংয়ের ব্যবস্থা নেওয়া হয়েছে। এছাড়াও, পৌর প্রশাসন ঘাটগুলিতে জরুরি পরিকাঠামো তৈরি করেছে। মহকুমা শাসক বিশ্বজিৎ ভট্টাচার্য এবং পৌরনিগমের মেয়র গুরুদাস চট্টোপাধ্যায় দু’জনেই নিরাপত্তা ব্যবস্থা ও সতর্কতা প্রচারে সক্রিয় ভূমিকা নিয়েছেন।